Ishockeypigen, der blev verdens bedste triatlet - både før og efter lægerne sagde, hun aldrig ville komme til at gå igen - elsker Nordjylland.

Man siger tit, at det bliver nemmere med barn nummer to. Det gælder også for Camilla Pedersen - triatleten, der trodsede lægernes dom om et liv i kørestol og i stedet vandt VM kort efter. Tre dage efter barn nummer to var atleten i gang med træning. Ved barn nummer et gik der en hel uge. - Jeg elsker at træne. Det er så stor en del af mig. Og det er også det, der gør, jeg bliver en glad person, fortæller den 39-årige triatlet i seneste udgave af Tredje Halvleg med Brix&Jørgensen. Esbjerggenseren endte i 2013 i koma efter en træningstur, men kæmpede sig tilbage. I podcasten løfter hun dog sløret for, at det absolut ikke er det eneste, hun har bøvlet med. Blandt andet kollapsede hun under et løb i 2021, ligesom hun har gennemført 17 kilometers løb på en brækket hofte. Imellem alt det er det blevet til et hav af hæder for Camilla Pedersen. Men faktisk ærgrer det hende, at hun indimellem er mere kendt for ulykken end de mange præstationer. Efter en dyb vejrtrækning kommer svaret: - Det er jo med blandede følelser. Udadtil har jeg jo været en inspiration, og det har været superfedt at kunne give andre håb, siger Camilla Pedersen. - Selvfølgelig er det også træls, sagt på godt jysk, at jeg hele tiden skulle høre om 'koma-Camilla', fordi jeg viste rimelig hurtigt, at jeg var tilbage. Jeg ville gerne ses som den atlet, jeg var. Alligevel er det svært at komme udenom, at hun har bøvlet med mere end de fleste. Til daglig cykler verdensmesteren faktisk rundt i Nordjylland, og samtidig balancerer hun et vildt familieliv til hendes udholdenhedssport, hvor hun i over ti år har taget bunkevis af medaljer til EM og VM. Se klippet, der slutter med et brag: Camilla fortæller om det paradoksale i at være mere kendt for ulykken end resultaterne. Elsker Nordjylland - på trods Det var kærligheden, der trak hende herop nordpå. Hendes mand havde job og var fra Nordjylland, men det var ikke uden skepsis. - Da jeg startede med at flytte herop, tænkte jeg; Jeg skal satme ikke bo i Aalborg, det er røvsygt, men det var ligeså meget fordi, jeg var med landsholdet heroppe for 25 år siden, siger Camilla Pedersen, der i sine unge år var på svømmelandsholdet også. Nu har hun adopteret Nordjylland, selvom det ikke er Esbjerg, hvor hun kommer fra, og hele hendes familie stadig er. - Jeg må bukke mig i støvet og sige, at Aalborg ikke er så ringe endda. - Bare det her med at to minutter, så er du ude af byen. Vi har Mølleparken, der er stier i Østerådalen og der er mange steder, uden du skal stoppe hver 200 meter, fordi der er et lyskryds - som i København, siger vestjyden, der dog alligevel er så integreret, at hun siger "vi" om Nordjylland. Et enestående tilfælde Og så er vi tilbage ved det der kælenavn: Mirakel-Camilla. For op til VM i 2021, altså mange år efter ulykken og hendes tur i koma i 2013, er hun igennem en masse test, fordi superkvinden har svært ved at holde væske i sig. - Alle læger i Europa havde mig inde som case til en konference. Men der er ikke nogen, der har de mén efter en ulykke, som jeg har - og så kører en ekstremsport, som jeg, forklarer hun. - Så det har jo været frustrerende for mig. I stedet endte hun med en læge, der blandt andet har arbejdet med Liverpool, ligesom hun også endte med at blive testet hos Red Bull Leipzig. I samråd med dem fik hun en pille, der skulle nedsætte risikoen for opkast, mens hun sad på cyklen. Det ender med, at hun under VM, midt på cykelruten, besvimer. Men - selvfølgelig, fristes man til at skrive - forsøger hun trods kollapset at fortsætte. - Indtil min mand sagde: "Nu stopper du! Du har en søn", fortæller hun Efterfølgende viste pillen sig, at den absolut ikke måtte tages, når man har den hjertefejl, jeg også har. - Så jeg var rimelig heldig kun at besvime, siger triatleten, der netop er blevet nummer fire ved VM. Uden uheld, men 'bare' med forfærdeligt dårlige ben. De hårde kampe for comebacks, den umulige opgave med at træne og være mor med 24 timer i døgnet og så en historie om at stå op og tisse i ni måneder bliver rundet, når Camilla Pedersen er forbi Brix & Jørgensens Tredje Halvleg. Hør eller se den hér - eller hvor du henter dine podcast.